S Čedom Prodanovićem, Sanaderovim odvjetnikom, razgovarali smo nakon presude bivšem premijeru u slučaju Fimi media.

Niste zadovoljni presudom, najavili ste žalbu.

Kako ću biti zadovoljan? Naravno da nismo očekivali idealnu presudu i da ćemo se izvući iz svega, ali bili smo uvjereni da nije dokazano da je Sanader primio novac, što je za njega najteža optužba. I zbog ugleda u javnosti jer nije časno imati veze s crnim fondom u HDZ-u. A možeš misliti što nema crnih fondova u SDP-u!

I drugi imaju crne fondove

Mislite da i sada, nakon svih afera i uhićenja, u strankama ima crnih fondova, pa i u SDP-u?

Gotovo sam uvjeren da sve stranke imaju novac koji se pribavlja i troši sa strane, pogotovo u predizbornim kampanjama. Da je Sanader za to i kriv, ne bi doživio ovakvu društvenu osudu kakvu će doživjeti kao čovjek koji je uzeo “naših” 15 milijuna kuna. Sutkinja je dala široko obrazloženje s vrlo širokim osvrtom u odnosu na ono što se događalo u HDZ-u. U odnosu na to da je Barišić njemu dao novac bila je jedna jedina rečenica. Jer osim Barišića to nitko drugi ne tvrdi.

Kontra Barišića, u ovim drugim stvarima, svjedoči 61 svjedok, dakle tvrde da on ne govori istinu. Barišić je dao 21 iskaz, a u njima različito govori od koga je dobio novac te kada i na koji ga je način predavao Sanaderu. Jednom kaže da ga je predavao mjesečno, kad je postao problem to dokazati, onda se to miče iz optužnice. Prema prvoj verziji, novac je dobio od Nevenke Jurak, tj. Fimi medije, 15 milijuna kuna, a kad smo mi dokazali da bi Fimi mediji trebalo tri godine da skupi 15 milijuna, onda se mijenja optužnica i više to nije novac Fimi medije, nego Pavoševićeve i Fimi medije. Da ne govorim kako je različito iskazivao kolike je svote davao u eurima, a kolike u kunama. I svaki put različito. Imate priču u kojoj netko kaže ja jesam lopov, ali moj kriminal vrijedi tri godine, koliko sam se dogovorio s USKOK-om, a dalje sam pošten čovjek. I svi mu moraju vjerovati. A Barišić po stilu života nije ništa teže živio od Sanadera. Svaki dan je u Baltazaru, ima pun ormar odijela Brioni...

Živi li Barišić i dalje tim životnim stilom?

To ja ne znam. Ne živi više ni Sanader tim stilom života.

Dobro, Sanader je u zatvoru.

Ne zato što je u zatvoru, njemu je zamrznuta imovina. Barišićeva imovina se ne provjerava. Nije svejedno je li Barišić dao svih 15 milijuna ili je i sebi nešto zadržao. Tvrdimo da su standardi dokazivanja nikakvi. Naša je teza da Barišić nije uopće optužen, nego svjedok optužbe, pokajnik. U anglosaskoj praksi kaže se da se presuda ne može zasnivati na svjedočenju jednog pokajnika. Mi Barišića čak nismo ni mogli ispitati.

U kojem roku podnosite žalbu?

Prvo moramo dobiti pisani otpravak presude. Turudić je prvu presudu pisao osam mjeseci, ova će sada valjda biti brže napisana. Mi onda imamo 15 dana za žalbu, pa godinu dana najmanje do pravomoćne presude na Vrhovnom sudu.

Foto: Zeljko Lukunic/PIXSELL

Budući da je već u drugom predmetu Sanader dobio osuđujuću presudu, hoćete li mijenjati taktiku obrane? Jeste li intimno razočarani svojim radom?

Ne, to su mistifikacije. Mi nismo svemogući, a još manje smo loši odvjetnici. Mi smo ograničeni terenom na kojem igramo. Sama impostacija obrane je takva kako ju je odredio naš branjenik. Ja bih mu možda savjetovao drukčiju taktiku. Bojimo se da je inače naš posao uzaludan jer što god napravimo, rezultat je isti i po toj ga je logici mogao svatko braniti. Ishod nam je poražavajući, nikakav, ali nadamo se da smo stvorili dobre temelje za žalbu i da će se tamo netko prosvijetliti i drukčije to čitati. Razočaran sam situacijom, ali ne sobom. Ali da skačem od veselja da smo napravili odličan posao, naravno da ne!

Da je Sanader, kao Barišić, priznao neke stvari, vjerojatno bi bolje prošao?

On kaže da nema što priznati. On je čovjek koji drži do sebe, do svog ugleda, svoje riječi. To je njegov stav i mi ga poštujemo i vjerujemo mu.

Bez obzira na sve svjedoke koji su rekli da su dobivali novac na ruke i na Barišića?

Da, ali te isplate su mogle ići i mimo njega. Ako se vjerovalo Jarnjaku, koji je u HDZ-u bio svaki dan da ništa nije znao, onda se moglo vjerovati i Sanaderu, koji je u stranci bio jednom tjedno.

Što je Sanader rekao nakon presude?

Nadao se da će barem ovaj dio proći bolje pa da ima šanse, ako se ukine prva presuda na Vrhovnom sudu, izaći iz zatvora. Sad je to na dužem štapu jer, ako i prva presuda padne, opet ostaje istražni zatvor po ovoj drugoj presudi.

Kako se psihički drži?

Nisam nikakav njegov apologet, ali on je čudo. On nas tješi. Zbilja sam vidio mnogo ljudi u pritvoru, ali takvog kao njega – ne. On je čvrst materijal, kratko rečeno.

Kad će Vrhovni sud odlučiti o žalbi na presudu za Ina – MOL i Hypo?

To biste ih i vi mogli pitati. Godinu i pol dana je u pritvoru bez presude!

U slučaju Planinske obrana ostaje ista?

Da, slijedimo njegovu taktiku. Mi pravno formuliramo činjenice koje nam on daje. Branitelje uvijek može promijeniti, čudim se da nas već nije doveo u pitanje. Ali nije on glup, jasno mu je gdje je problem. USKOK je združenim silama pravde, u koje spadaju i mediji, odnio pobjedu. Ja im/vama čestitam. Pa, Fokus HTV-a mu je priredio giljotinu. Četvero ljudi govori koliku kaznu treba dobiti, i to uoči presude. To je nepristojno i to je kazneno djelo.

Zluradost malih ljudi

Slobodna Dalmacija je objavila da vam je Sanader dužan dva milijuna kuna?

Govoreći u širem kontekstu, rekao sam da je Sanaderu zamrznuta imovina i da nema od čega platiti vještake i obranu. U funkciji neravnopravnosti obrane i USKOK-a, rekao sam da rasprava stoji 5000 kuna, a bilo je 130 rasprava, i time završim razgovor s novinarom. I onda oni to izračunaju i stave u naslov da mi je dužan dva milijuna kuna. Sad ispada da ja preko novina utjerujem novac, nemam više živaca to objašnjavati. Pa nisam idiot! Ne radimo pro bono, nešto nam je plaćeno, ali neću nikome polagati račune. Ali ta zluradost tih malih ljudi koji sad trijumfiraju na Sanaderu, to mi ide na živce. Gdje su bili prije? Nitko ništa nije znao.

Kako će se to plaćanje na kraju riješiti?

Ne znamo. On ima neku obitelj, s vremena na vrijeme nešto dobijemo, a poreznici znaju što smo dobili jer to uredno prijavljujemo. Nadamo se da ćemo to riješiti na neki od načina, ali to nam ni pod c nije motiv da branimo Sanadera. Za Ademija u Hrvatskoj nismo kune uzeli, a branili smo ga dvije godine. Naplatili smo se tek kad smo ga oslobodili. Za Slavicu sam nešto dobio... Naravno, kad sam uzeo Sanadera, prvi motiv mi je bio da branim premijera. Sad kad sam ga preuzeo, neću mu okrenuti leđa!